钦定古今图书集成/明伦汇编/闺媛典/第351卷 > 红绡
## 钦定古今图书集成/明伦汇编/闺媛典/第351卷 > 红绡

按杨巨源《昆仑奴传》：“唐大历中，有崔生者，其父为显
僚，与盖代之勋臣一品者熟。生时为千牛，其父使往
视一品疾，一品召生入室，生少年，容貌如玉，拜传父
命。一品忻然爱慕，命坐与语。时三妓人艳皆绝代，居
前以金瓯贮含桃而擘之，沃以甘酪而进。一品遂命
衣红绡妓者，擎一瓯与生食，生赧不食。一品命红绡”
妓以匙进之，生不得已而食。妓哂之，遂辞去。一品曰：
“郎君暇必相访，无间老夫也。”命红绡送出院。时生回
顾，妓立三指，又反掌者三，然后指胸前小镜子云：“记
取馀，更无言。”生归，达一品意，返学院，神迷意夺，语减
容沮。恍然凝思，日不暇食，但吟诗曰：“误到蓬莱顶上
游，明珰玉女动星眸。朱扉半掩深宫月，应照璚芝雪
艳愁。”左右莫能究其意。时家有昆仑奴磨勒，顾瞻郎
君曰：“心中有恨，何不报老奴？”生曰：“汝辈何知，而问我
襟怀间事？”磨勒曰：“但言，当为郎君释解。”生骇异，具告
之。磨勒曰：“小事耳，何自苦耶？”生又白其隐语。勒曰：“有
何难会？立三指者，一品宅中有十院歌姬，此乃第三
院耳。反掌三者，数十五指，以应十五之数。十五夜月
圆如镜，令郎君来耳。”生大喜，谓曰：“何计而能导我？”磨
勒笑曰：“后夜乃十五夜，请深青绢两疋，为郎君制束
身之衣，一品宅有猛犬，守歌妓院门，非常人，不得辄
入，入必噬杀之。其警如神，其猛如虎，即曹州孟海之
犬也。世间非老奴不能毙此犬，今夕当为郎君挝杀
之。”遂携炼椎而往。食顷而回，曰：“犬已毙，固无碍耳。”夜
三更，与生衣青衣，遂负而逾十重垣，乃入歌妓院内。
至第三门，绣户不扃，金缸微明，惟闻妓长叹而坐，若
有所俟，但吟诗曰：“深洞莺啼别院香，偷来花下解珠
珰。碧云飘断音书绝，空倚玉箫愁凤凰。”侍卫皆寝，邻
近閴然。生遂缓缓搴帘而入。良久，验是生。姬跃下榻，
执手曰：“知郎君颖悟，必能默识，所以手语耳。又不知
郎君有何神术，而能至此？”生具告磨勒之谋。姬曰：“磨
勒何在？”曰：“帘外耳。”遂召以金瓯，酌酒而饮之。姬白生
曰：“某家本富，居在朔方，主人拥旄，逼为姬仆。不能自
死，尚且偷生。虽绮罗珠翠，如坐桎梏。贤爪牙既有神
术，何妨为脱狴牢。所愿既申，虽死不悔。”生愀然不语。
磨勒曰：“娘子意既坚确，此亦小事耳。”姬甚喜。磨勒请
先为负其囊橐装奁，如此三复焉，然后曰：“恐迟明。”遂
负生与姬飞出，峻垣十馀重，一品家之守御无惊者，
遂归学院而匿之。及旦，一品家方觉，又见犬已毙。一
品大骇曰：“此必侠士，挈之无更声闻，徒为后患耳。”姬
隐崔生家二载，因花时驾小车游曲江，为一品家人
潜志认，遂白一品。一品异之，召崔生诘其事，惧不敢
隐，遂言奴磨勒。一品曰：“他事不问，某须为天下人除
害。”命甲士五十人，严持兵仗，围崔生院，使擒磨勒。磨
勒持匕首，飞出高垣，瞥若翅翎，疾同鹰隼，攒矢如雨，
莫能中之。顷刻之间，不知所向。后一品悔惧，每夕多
以家童持剑戟自卫，如此周岁方止。后十馀年，崔家
有人见磨勒卖药于洛阳市，容颜如旧。